als_Latn dik_Latn sag_Latn
Astrit Gashi
Gjuhë më të fëlliqur nuk kam dëgjuar duke u përdorur që një kohë të gjatë në opinion se ajo e sotmja nga Lutfi Haziri ndaj Albin Kurtit. Argumente më të paqena dhe më të poshtra për të luftuar një deklaratë politike të Albin Kurtit, nuk kam dëgjuar që një kohë po ashtu, por ato sot i tha, sërish, Lutfi Haziri.
Ishte ky një koncentrim i fjalëve të rrugës, ndër më të mëdhatë që i kam dëgjuar kohëve të fundit, në gjithsejt 10 rreshta tekst! Çfarë kondensimi i hatashëm që ishte ky, nga “Ushtari i Ibrahim Rugovës” sikur ka qejf të thirret Luta. E në anën tjetër Rugovës as me zor nuk ke mundur me i nxjerr fjalë të tilla!
Nuk e kuptoj në asnjë mënyrë ndërlidhjen që Lutfi Haziri e bën mes “hajnave të pulave” dhe dyfytyrësisë së Albinit që martoi një të huaj njejt sikur edhe “Ahmet Zogu”. Nuk ka për ta kuptuar askush, sepse thjesht kryetari i Gjilanit kësaj radhe nuk synonte të jepte një mendim politik, e as të bënte ndonjë ndërlidhje mes konstatimeve. Ai po fliste dhe po zbrazte mllef e urrejtje. Luta garoi që të tregohet “azgani” i LDK-së që s’e ka frikën me “sha e me fy Albin Kurtin”. Mund të jetë nxehur Luta me VV! e Albinin më shumë nga kritikat që po i bën kjo parti në Gjilan se sa nga një konstatimi i djeshëm i Kurtit.
Po ta ketë bërë me vetëdije të plotë, kjo mund të jetë njëra nga mundësitë. Nëse Luta ka ra pre e të “shtimeve” mediale që janë përsëritur nga mëngjesi apo edhe e ndonjë rrethi miqsh, atëherë ai është treguar shumë fëmijëror.
Sepse të reagosh ndaj një deklarate politike, jo shumë të matur të Kurtit, dhe ta fyesh atë duke e cilësuar “hajn pulash” si dhe duke tentuar të dokumentosh një hipokrizi me martesën e Kurtit me gruan norvegjeze, tregon qartë se personi që i bën këto lë shumë për të dëshiruar për nga njohuritë e mendimit politik.
Një ekzagjerim deri në këtë masë i deklaratës së Kurtit nga Tubimi me qytetarë në Prishtinë, për mua është krejtësisht i pakuptimtë dhe si prodhim i një “spini” medial, që sipas meje ka marrë ajo deklaratë.
Sepse unë nuk e lexoj aq rëndë sikur e kanë lexuar disa, përfshirë këtu edhe Lutën.
Si e lexova unë?
Një deklaratë e këtillë doli se është dhënë në një moment të gabuar, por nga ajo si e lexoj unë më shumë se një kritikë ndaj partnerëve në LAN, në fakt Kurti ka dhënë një arsyetim se përse u bë bashkë me ta. Kandari i Kurtit se kush është më i korruptuar se tjetri, mbajti anë të qartë, më shumë nga ata që janë dhe ishin në pushtet. Është e vërtetë e zotit, se ka individë të korruptuar- “të ligës së dytë” sepse nuk ishin në pushtet- te LAN dhe këtu Kurtit nuk kemi si ti reagojmë. Si e lexova unë, dhe ndryshe po e lexojnë të tjerët, Kurti ishte i kujdesshëm që korrupsionin e mundshëm në LAN ta saktësonte tek individët dhe jo tek partitë në tërësi. Veç kësaj, për të qenë korrekt Kurti ndoshta për herë të parë, pranoi se të tillë mund të ketë edhe në partinë e tij kur tha se “edhe me tanët do të duhej të merrej drejtësia”.Për të qenë i sinqertë Kurti ishte më i butë për partinë e tij. E vërteta është se në partinë e tij ka dhe mund të ketë bukur shumë persona që kanë përfituar nga paratë e qytetarëve. Kurti këtë gjë e din edhe vet, ndaj njëjtë si ai as unë nuk dua të përmendi emra.
Të gjithë e dimë se si sulmon Kurti kur këtë e ka qëllim- dhe mjafton vetëm ti hyni arkivave të disa portaleve dhe do të shihni këtë gjuhë. Ajo e djeshmja, edhe pse në moment të gabuar dhe pa shumë takt, ishte e kundërta e asaj gjuhe. Nuk ishte sulm pra, edhe pse ashtu dukej, por më shumë një arsyetim i mbështjellë me një sinqeritet të kufizuar për të përfituar përkrahjen, por edhe zemrat e të pranishmëve.
Kështu e kuptoj unë nga një distancë e plotë- dhe ngul këmbë se e kam lexuar drejtë. Drejtë mund ta kenë lexuar edhe tjerët- por qëllimshëm po e shtrembërojnë. Koha dhe ngjarjet e reja mund të më demantojnë, por ato nuk mund t’i parashikoj.
Për dallim nga deklarata e Kurtit që edhe mund të lexohet ndryshe e më ndryshe- ajo e Lutës është e njëtrajtshme, “azganllëk” dhe koncentrik fyerjesh! Gabove Lutfi. Në mos edhe me qëllime të liga!
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn